Die vervlegting van die naïewe, die groteske en die bonatuurlike, asook die stryd van die menslike gees om bevryding, bind Mis, Mirakel en Drif tot ’n drieluik, ’n musikale eenheid as’t ware, waarin variasies van verskeie temas weerklink. Al die “verlore persone” ontsnap uit ’n verstikkend gewone lewe en betree deur die toedoen van “teater” en ’n reeks “towenaars” die buitengewone, dog gevaarlike wêreld van fantasie en vervulling. Terselfdertyd verskil die drie stemmingstukke wesenlik van mekaar omdat elk ’n spesifieke atmosfeer het.